FI Euroopan unionin virallinen lehti C 174/19

Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2016/C 174/09)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”MELANNURCA CAMPANA”

EU N:o IT-PGI-0105-01337 – 18.05.2015

SAN ( ) SMM ( X ) APT ( )

1. Hakijaryhmä ja oikeutettu etu

”Consorzio di Tutela Melannurca Campana” Via Verdi 29 81100 – Caserta ITALIA Puhelin: +39 08232325144 Sähköposti: melannurcaigp@coldiretti.it

”Consorzio di Melannurca Campana” on 14 päivänä lokakuuta 2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota muutos koskee

— ☒ Tuotteen kuvaus — ☐ Alkuperätodisteet — ☒ Tuotantomenetelmä — ☐ Yhteys maantieteelliseen alueeseen — ☒ Merkinnät — ☒ Muuta [tarkistetut lainsäädäntöviittaukset; valvontaelin]

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Tuotteen kuvaus

— Poistetaan kahden eritelmässä mainitun lajikkeen osalta ilmoitettu paino. Hedelmän paino korreloi suoraan halkaisijan kanssa, minkä vuoksi sen ilmoittamista pidetään tarpeettomana ottaen huomioon, että hedelmien vähimmäishalkaisija on jo ilmoitettu. Muutoksella halutaan helpottaa sadonkorjuun jälkeisiä toimenpiteitä, koska kaikissa toimijoiden hallussa olevissa – etenkään ensimmäisen sukupolven – koonlajittelukoneissa ei ole toimintoa sekä läpimitan että myös painon määrittämiseksi.

Tuotantomenetelmä

— Muutetaan eritelmän kolmas kohta: ”Franco-perusrungon ja vain yläoksien leikkaamiseen perustuvan oksimisen lisäksi myös kloonattuja perusrunkoja ja muita oksimismenettelyjä (rivimuodostelma, viuhkamainen, ylöspäin suuntautuva jne.) voidaan pitää soveltuvina; puiden lukumäärä hehtaaria kohti voi vaihdella, mutta sen on aina oltava enintään 1 200 puuta/ha.” seuraavasti: ”Suositeltavin istutusjärjestelmä on istuttaminen yksittäisiin riveihin, jotta suora auringonpaiste kohdistuu puihin mahdollisimman hyvin; lukumäärä hehtaaria kohti voi vaihdella, mutta sen on aina oltava enintään 1 666 puuta/ha.” ”Melannurca Campanan” SMM:n viljelyyn hyväksytään kaikki soveltuvia oksimismuotoja käyttävät hedelmätarhat, mikäli tuotteen korkeat laatuominaisuudet voidaan varmistaa. Istutusetäisyyden muuttaminen on suoraan yhteydessä istutustiheyteen, joka on muutettu 1 200 puusta hehtaaria kohti 1 666 puuksi hehtaaria kohti. Muutoksen tarkoituksena on soveltaa myös SMM-suojatun ”Melannurca Campana” -omenan osalta hedelmätarhojen ekofysiologian alan uusinta tietoa. Viljelyyn liittyvien eri tekijöiden (perusrunko, istutustiheys, puiden hoitaminen jne.) oikeanlainen yhteisvaikutus mahdollistaa kasvu- ja tuotantovaiheiden välisen tasapainon ja auttaa kehittämään pienempiä puita, mikä on monella tavoin kannattavaa sekä hedelmien laadun että tuotantokustannusten kannalta.

— Muutetaan eritelmän neljäs kohta: ”SMM-tunnuksen ’Melannurca Campana’ käyttöön oikeuttavien hedelmien sallituksi yksikkökohtaiseksi enimmäistuotokseksi – ottaen huomioon ilmasto-oloista aiheutuvat vuosittaiset vaihtelut – on vahvistettu 33 tonnia hehtaaria kohti.” seuraavasti: ”SMM-tunnuksen ’Melannurca Campana’ käyttöön oikeuttavien hedelmien sallituksi yksikkökohtaiseksi enimmäistuotokseksi – ottaen huomioon ilmasto-oloista aiheutuvat vuosittaiset vaihtelut – on vahvistettu 45 tonnia hehtaaria kohti.” Puiden välisen etäisyyden ja hehtaarikohtaisen istutustiheyden muuttamisen vuoksi myös hehtaarikohtainen enimmäistuotos muuttuu. Siitä johtuen tuotos yksittäistä puuta kohti on aiempaa pienempi. Koska istutustiheyttä hehtaaria kohti on lisätty, on mahdollista lisätä hehtaarikohtaista tuotosta nykyiseen eritelmään verrattuna, jolloin keskituotos puuta kohti on kuitenkin huomattavasti aiempaa pienempi (n. 23 kg vs. n. 27,5 kg). Yksikkökohtaisen tuotoksen vähentäminen takaa hedelmien paremman kypsymisen, ja se on myös osa ”Melannurca Campana” SMM:n tuottajien korkealaatuisen tuotannon varmistamiseksi valitsemaa strategiaa.

— Poistetaan seuraava virke: ”Kasteluveden suolapitoisuus saa olla enintään 1,1 ECW.” Nykyaikaiset vettä säästävät kastelumenetelmät auttavat ratkaisemaan kasteluveden suolapitoisuuteen liittyvän ongelman, koska vettä käytetään ainoastaan puiden tosiasiallisesti tarvitsema määrä. Tästä johtuen vaaraa liian korkeasta suolapitoisuudesta ei aiheudu.

Merkinnät

— Poistetaan 7 artiklasta seuraava kohta: ”Indicazione Geografica Tipica -nimityksen käyttäjät ovat saaneet siihen luvan kyseisen nimityksen rekisteröinnin kautta myönnettyjen immateriaalioikeuksien haltijoilta, jotka ovat maa- ja metsätalousministeriön toimeksiannosta muodostaneet nimityksen suojaamisesta vastaavan ryhmittymän. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja Indicazione Geografica Tipica-nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö, joka on asetuksen (ETY) N:o 2081/92 täytäntöönpanosta vastaava kansallinen viranomainen.” On katsottu aiheelliseksi poistaa eritelmästä edellä oleva kohta, joka koskee nimityksen ”Melannurca Campana” SMM käyttäjiä jalostettujen tuotteiden yhteydessä, koska se ei ole merkityksellinen eritelmän sisällön kannalta. On päätetty lisätä kuva tuotteen tunnuksesta, joka on kuvailtu jo yhteenvedossa ja tuote-eritelmässä.

Muuta

— Viittaukset asetukseen (EU) N:o 1151/2012 on tarkoitus päivittää.

— Eritelmään on tarkoitus lisätä eritelmän noudattamisen varmistamiseksi ehdotetun valvontaelimen osoitetiedot.

YHTENÄINEN ASIAKIRJA

”MELANNURCA CAMPANA”

EU N:o IT-PGI-0105-01337 – 18.05.2015

SAN ( ) SMM ( X )

1. Nimi (nimet)

”Melannurca Campana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Kuluttajille tarjottaessa suojatulla tuotteella on tuoreena oltava seuraavat ominaisuudet:

— Annurca-lajike: — muoto: hedelmä voi olla muodoltaan litteänpyöreä tai lyhyen kartiomainen, symmetrinen tai hieman epäsymmetrinen; — koko: halkaisija 60 mm (hyväksyttävä vähimmäisarvo); jos tuotettu Franco-perusrungosta halkaisija voi olla 55 mm (hyväksyttävä vähimmäisarvo); — kuori: paksuhko tai paksu; väri sadonkorjuun aikaan keltaisen vihertävä, ja väritys muodostuu 50–80-prosenttisesti punaisista juovista; hedelmien kypsyttyä maassa kuoren peitevärin olisi oltava 90–100-prosenttisesti punainen; jos tuotettu Franco-perusrungosta hyväksytään seuraavat ominaisuudet: kuori paksuhko tai paksu; väri sadonkorjuun aikaan keltaisen vihertävä, ja väritys muodostuu 40–70-prosenttisesti punaisista juovista; hedelmien kypsyttyä maassa kuoren peitevärin olisi oltava 85–95-prosenttisesti punainen; — pinta: sileä, vahamainen, paljon pieniä tuskin havaittavia korkkihuokosia, jonkin verran rosoinen erityisesti kantakuopassa; — malto: valkoinen, hyvin tiivis, lohkeava, sopivasti makeanhappoinen, melko mehuisa, aromikas ja voimakastuoksuinen, erittäin hyvänmakuinen; — käsittelynkestävyys: erittäin hyvä; — kovuus: (mitattuna penetrometrillä, jossa on 11 mm:n kärki) kerättäessä vähintään 8,5 kg ja säilytyksen lopussa vähintään 5 kg; jos tuotettu Franco-perusrungosta kovuus voi penetrometrillä mitattuna olla kerättäessä 9 kg ja säilytyksen lopussa 5 kg (hyväksyttävät vähimmäisarvot); — refraktometrillä mitatut jäämät: kerättäessä Brix-arvo 11,5 °, säilytyksen lopussa Brix-arvo 12 ° (vähimmäisarvot); — happopitoisuus: kerättäessä vähintään 9,0 meq/100 ml mehua; säilytyksen lopussa vähintään 5,6 meq/100 ml mehua.

— Rossa de sud -lajike: — muoto: hedelmä voi olla muodoltaan litteänpyöreä tai lyhyen kartiomainen, symmetrinen tai hieman epäsymmetrinen; — koko: halkaisija vähintään 60 mm; — kuori: paksuhko, väri keltainen ja kuoren peiteväri 90–100-prosenttisesti punainen; — pinta: sileä, vahamainen, paljon pieniä tuskin havaittavia korkkihuokosia, lievästi rosoinen erityisesti kantakuopassa; — malto: valkoinen, tiivis, lohkeava, sopivasti makeanhappoinen, mehuisa, aromikas ja voimakastuoksuinen, hyvänmakuinen; — käsittelynkestävyys: erittäin hyvä; — kovuus: (mitattuna penetrometrillä, jossa on 11 mm:n kärki) kerättäessä vähintään 8,5 kg ja säilytyksen lopussa vähintään 5 kg; — refraktometrillä mitatut jäämät: kerättäessä Brix-arvo 12 °, säilytyksen lopussa Brix-arvo 12,5 ° (vähimmäisarvot); — happopitoisuus: kerättäessä vähintään 7,7 meq/100 ml mehua, säilytyksen lopussa vähintään 5,0 meq/100 ml mehua.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Viljelyn, käsin tehtävän sadonkorjuun ja loppukypsytyksen on tapahduttava 4 kohdassa yksilöidyllä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Selkeillä ja lähtemättömillä kirjaimilla tehtyjen päällysmerkintöjen on sisällettävä seuraavat tiedot:

— merkintä ”SMM MELANNURCA CAMPANA” ja sen jälkeen merkintä lajikkeesta (”ANNURCA” tai ”ROSSA del SUD”);

— tuottajayrityksen nimi, toiminimi ja osoite;

— tuotteiden tosiasiallinen määrä pakkauksessa;

— SMM:n tunnus, valkoisella pohjalla oleva tyylitelty omena, jonka alapuoli ja vasen yläpuoli ovat punaisia ja oikea yläpuoli vihreä.

Tuotteet, joiden valmistuksessa on käytetty raaka-aineena suojatulla maantieteellisellä merkinnällä ”Melannurca Campana” varustettua omenaa (myös jalostettuna tai muuten käsiteltynä), voidaan saattaa kulutukseen pakkauksissa, joissa viitataan kyseiseen maantieteelliseen merkintään ilman yhteisön tunnusta, edellyttäen että

— käytetyt hedelmät ovat ehdottomasti tämän eritelmän mukaisia, lukuun ottamatta kokoluokitteluarvoja ja refraktometrillä mitattuja jäämiä, jotka voivat olla 6 artiklan mukaisia arvoja alhaisemmat; halkaisija ei kuitenkaan koskaan saa olla alle 50 mm eikä Brix-arvo alle 10,5 °;

— SMM-suojattujen Melannurca Campana -omenoiden käytetyn määrän ja niistä valmistetun tuotteen määrän välinen painotettu suhde ilmaistaan tarkasti;

— suojatun maantieteellisen merkinnän ”Melannurca Campana” käyttö on todistettava toimivaltaisten viranomaisten antamalla kuittauksella.

4. Maantieteellisen alueen tarkka rajaus

SMM-tuotteen ”Melannurca Campana” tuotantoalueeseen kuuluvat eräät Avellinon, Beneventon, Casertan, Napolin ja Salernon maakunnissa sijaitsevat, eritelmässä luetellut kunnat.

5. Yhteys maantieteelliseen alueeseen

Annurca-omenalajikkeen viljely on aina ollut yleistä Campanian maaseudulla. Tämä johtuu alueen suotuisista maaperä- ja ilmasto-olosuhteista, jotka ovat mahdollistaneet lajikkeen leviämisen kaikkialle, missä maaperä on koostumuksensa tai sademäärän (6 000–7 000 m3/ha keväästä syksyyn) ansiosta riittävän paksu eli yli 80 cm ja missä sen kalkkipitoisuus on alle 10 ja suolapitoisuus alle 2 μm/cm. Annurca-omenapuut kukkivat ja kasvattavat hedelmät myöhään ja välttyvät näin ollen kukinnan ja hedelmien muodostumisen aikaan usein esiintyvien alhaisten lämpötilojen haitallisilta vaikutuksilta. Kyseisen SMM-tuotteen tuotantoalueen maaperä on vettä läpäisevää; se on rakenteeltaan sekalaista (hiekkaa ja liejua), ja sen pH on 6,5–7,5. Annurca-omenan koko tuotantoketjuun läheisesti liittyvä inhimillinen tekijä on olennaisen tärkeä omenoiden viljelyssä ja keruussa sekä melai-penkkien rakentamisessa ja kypsytysmenetelmissä. Annurcan ja Campanian välinen yhteys on hyvin varhaista perua, sillä kyseisen lajikkeen viljelyä harjoitettiin jo roomalaisajalla Pozzuolin alueella, ja se yleistyi vuosisatojen varrella vähitellen monissa muissa alueen osissa. Nämä alueet valikoituivat viljelyalueiksi soveltuvien ympäristöolojensa ansiosta, ja kyseisen lajikkeen viljely on vaatinut paikallisilta viljelijöiltä vuosisatojen ajan kärsivällistä uurastusta. Annurca-omena on ikimuistoista ajoista alkaen ja kaikissa aihetta käsittelevissä asiakirjoissa yhdistetty Campaniaan.

Campaniassa, jolle roomalaiset antoivat nimen Campania felix sen erinomaisen maantieteellisen sijainnin vuoksi, on jo tuhansien vuosien ajan harjoitettu erittäin runsasta ja vaihtelevaa hedelmänviljelyä; ensiarvoisen tärkeässä asemassa on Annurca-omena, jota täydestä syystä kutsutaan ”omenoiden kuningattareksi”. Annurcan viljelyn juuria tutkittaessa voidaan melkein kuulla historian siipien havinaa, sillä kyseinen omena on kuvattu erinäisissä Pompeijista ja erityisesti Herculaneumin ”Casa dei Cervistä” löydetyissä maalauksissa. Tämän perusteella voidaan päätellä, että kyseinen omena oli tuttu näiden alueiden asukkaille jo antiikin aikaan. Varhaisin kuvaus Annurca-omenasta löytyy Plinius vanhemman laatimasta laajasta kokoomateoksesta ”Naturalis Historia”.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 17 päivänä maaliskuuta 2015 Italian tasavallan virallisen lehden numerossa 63 ehdotuksen suojatun maantieteellisen merkinnän ”Melannurca Campana” eritelmän muutosehdotuksen.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.